คนไทยใช้ปิ่นโต ทดแทนโฟมและพลาสติกในเขตอุทยานแห่งชาติ
รายงานพิเศษ  “คนไทยใช้ปิ่นโต ทดแทนโฟมและพลาสติกในเขตอุทยานแห่งชาติ”

การรณรงค์ให้คนไทยและนักท่องเที่ยวหันมาใช้ “ปิ่นโต” ทดแทนโฟมและบรรจุภัณฑ์พลาสติกที่ใช้ครั้งเดียวทิ้งในเขตอุทยานแห่งชาติ จะช่วยสร้างการตื่นตัวลดขยะที่ไม่จำเป็นและรักษาชีวิตสัตว์ป่าให้ปลอดภัยจากขยะที่ย่อยสลายยากในธรรมชาติลงได้

ในอดีตที่ผ่านมาคนไทยมักใช้ “ปิ่นโต” ใส่อาหารคาวหวานไปถวายพระ นักเรียนนำไปรับประทานตอนกลางวัน หรือผู้ที่ทำงานนอกบ้าน แต่ความเจริญของสังคมโลกค่อยๆ กลืนกินวัฒนธรรมเหล่านี้ไปอย่างช้าๆ แล้วหันมานิยมใช้พลาสติกและโฟม จนสร้างขยะที่ย่อยสลายยากอย่างที่หลายคนเห็นกองเป็นภูเขาและแพขยะลอยอยู่ในทะเล แต่ในช่วง 2 ปีหลังประเทศไทยและทั่วโลกต่างให้ความสำคัญกับการลดขยะ โดยเฉพาะขยะโฟมและบรรจุภัณฑ์พลาสติกที่ใช้ครั้งเดียวทิ้ง ที่ส่งผลกระทบโดยตรงต่อโลก การเปลี่ยนแปลงของสภาพภูมิอากาศ ระบบนิเวศและชีวิตสัตว์ป่าอย่างไม่คาดคิด จากการตื่นตัวดังกล่าวทุกวันนี้สังคมโลกในหลายประเทศงดจำหน่ายและใช้พลาสติกทั้งหมดแล้ว ด้วยการออกเป็นกฎหมายบังคับใช้ภายในประเทศอย่างจริงจัง ขณะที่ไทยยังไม่สามารถทำอย่างประเทศเหล่านั้นได้  จึงค่อยๆ สร้างจิตสำนึกและรณรงค์ให้คนไทยหันมาใช้ถุงผ้า หรือวัสดุทำจากธรรมชาติ หรือวัสดุที่เป็นมิตรกับสิ่งแวดล้อมแทน
 
การเติบโตของภาคการท่องเที่ยวเป็นอีกหนึ่งที่สร้างปัญหาขยะอย่างมหาศาล โดยเฉพาะไทยใช้การท่องเที่ยวขับเคลื่อนระบบเศรษฐกิจของประเทศ จึงต้องลดงดสร้างขยะหรือพลาสติกที่ใช้ครั้งเดียวทิ้งและการใช้วัสดุสำหรับทดแทนพลาสติกจากกิจกรรมท่องเที่ยว เช่น การใช้ถุงผ้า ขวดน้ำพกพา กล่องข้าวพกพา หลอดดูดน้ำจากวัสดุธรรมชาติ การใช้ผ้าเช็ดหน้า เพื่อให้เป็นไปตามแผนลดการใช้พลาสติกในอุตสาหกรรมท่องเที่ยวลงให้ได้ร้อยละ 50 ในปี 2563 ควบคู่กับรณรงค์ให้การท่องเที่ยวรับผิดชอบต่อสังคมและสิ่งแวดล้อม 
นายวีระศักดิ์ โควสุรัตน์ รัฐมนตรีว่าการกระทรวงการท่องเที่ยวและกีฬา เล่าให้ฟังว่า ภาครัฐและภาคเอกชนร่วมกันดึงการใช้ปิ่นโตมาใช้ทดแทนโฟมและพลาสติกในเขตอุทยานแห่งชาติทั่วประเทศ นำร่อง 500 เถาแรก ซึ่งเป็นผลิตภัณฑ์ทำจากเมลามีนสำหรับใช้ใส่อาหารและนำกลับมาใช้ใหม่ได้

ขณะที่ พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวให้ฟังเพิ่มเติมว่า ในเบื้องต้นจะนำร่องนำปิ่นโตไปใช้ทดแทนโฟมและพลาสติกในเขตอุทยานแห่งชาติทางทะเล 10 แห่งก่อน เช่น อุทยานแห่งชาติหมู่เกาะสุรินทร์  อุทยานแห่งชาติหาดนพรัตน์ธารา-หมู่เกาะพีพี  อุทยานแห่งชาติหมู่เกาะอ่างทอง  เกาะสมุย  เกาะพะงัน  เกาะเต่า เนื่องจากมีจำนวนนักท่องเที่ยวจำนวนมากนำข้าวกล่องขึ้นไปกินบนเกาะต่างๆ เพื่อลดใช้โฟมและพลาสติกลงด้วยการหันมาใช้ปิ่นโตแทน ที่ก่อให้เกิดปริมาณขยะพลาสติกและโฟมมากกว่าปีละ 2 ล้านตัน

ปัจจุบันประชาชนและนักท่องเที่ยวให้ความสนใจเข้าไปท่องเที่ยวและพักผ่อนในพื้นที่อุทยานแห่งชาติมากขึ้นทุกปี ส่งผลให้เกิดขยะจากกิจกรรมการท่องเที่ยวมากขึ้นเช่นกัน จึงจำเป็นต้องลดปริมาณขยะจากภาคการท่องเที่ยวและนักท่องเที่ยวลงให้มากที่สุด ด้วยการใช้วัสดุที่ทำจากธรรมชาติหรือวัสดุทดแทนโฟมและพลาสติกลงสอดคล้องกับนโยบายของรัฐบาล